Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Mill-1 sat-12 ta' Novembru, il-Kummissjoni Ewropea se tieħu sehem fil-Konferenza tan-NU dwar it-Tibdil fil-Klima, il-COP26, fi Glasgow, ir-Renju Unit. Fl-1 u t-2 ta' Novembru, il-President von der Leyen se tirrappreżenta lill-Kummissjoni fis-Summit tal-Mexxejja Dinjin li uffiċjalment jiftaħ il-COP26. Il-Viċi President Eżekuttiv Frans Timmermans se jkun qed imexxi t-tim tan-negozjati tal-UE. Il-Kummissarju Kadri Simson se tattendi wkoll il-COP26, u l-UE se tospita aktar minn 150 avveniment parallel fil-Paviljun tal-UE. Il-Kummissjoni se tkun qed tħeġġeġ lill-partijiet kollha biex jissodisfaw l-impenji li ħadu skont il-Ftehim ta' Pariġi u jnaqqsu l-emissjonijiet tal-gassijiet serra tagħhom. Se nħeġġu wkoll lill-pajjiżi żviluppati biex iżidu l-finanzjament għall-ġlieda kontra t-tibdil fil-klima biex jilħqu l-mira ta' $100 biljun miftiehma f'Pariġi, li għaliha l-UE diġà tikkontribwixxi aktar minn $25 biljun, u se taħdem biex tiffinalizza l-“Ġabra ta' Regoli tal-Ftehim ta' Pariġi”. F'diskors li tat qabel il-COP26, il-President Ursula von der Leyen qalet, “It-tellieqa dinjija għal emissjonijiet netti żero sa nofs is-seklu issa bdiet. Billi naħdmu flimkien, aħna lkoll nistgħu nkunu rebbieħa. Fil-COP26, għandna d-dmir li nħarsu l-pjaneta tagħna għall-ġenerazzjonijiet futuri. Fl-Ewropa, diġà għandna kulma neħtieġu biex nilħqu n-newtralità klimatika sal-2050 u biex sal-2030 nnaqqsu l-emissjonijiet tagħna sa mhux inqas minn 55 %. Fi Glasgow, se nkun qed inħeġġeġ lil mexxejja oħra dinjin biex jagħmlu l-istess; biex jinnovaw u jinvestu fi strateġija ġdida ta' tkabbir aktar sostenibbli. Fi ftit kliem, biex inkattru l-ġid u nibnu soċjetajiet aktar b'saħħithom filwaqt li niżguraw futur aħjar għall-pjaneta tagħna.” Fi kliem il-Viċi President Eżekuttiv għall-Patt Ekoloġiku Ewropew, Frans Timmermans: “Huwa essenzjali li nagħtu widen lix-xjenza, lill-appoġġ popolari u lill-iskrutinju pubbliku intensiv li se nesperjenzaw fil-ġimagħtejn li ġejjin, biex nieħdu passi kuraġġużi 'l quddiem għall-azzjoni klimatika globali. Huwa biss billi naħdmu flimkien li nistgħu nipproteġu l-umanità fuq din il-pjaneta. Fl-aħħar ġimgħat kont qed naħdem ma' sħab minn kull kontinent biex inwittu t-triq għat-taħditiet li ġejjin. Ikollna nieħdu azzjoni issa biex niffinalizzaw il-Ġabra ta' Regoli tal-Ftehim ta' Pariġi, naċċelleraw it-tnaqqis tal-emissjonijiet tagħna, u nwettqu l-finanzjament għall-klima li d-dinja tant teħtieġ.” Skont il-Ftehim ta' Pariġi, 195 pajjiż qablu li jippreżentaw il-Kontributi Stabbiliti fil-Livell Nazzjonali (NDCs) li jirrappreżentaw il-miri individwali tagħhom għat-tnaqqis tal-emissjonijiet. Kollettivament, dawn l-NDCs mistennija jikkontribwixxu biex it-tibdil fit-temperatura medja globali jinżamm taħt iż-2°C u kemm jista' jkun qrib il-1.5°C sa tmiem is-seklu. L-aħħar Rapport ta' Sinteżi tal-UNFCCC, ippubblikat dan ix-xahar, juri li l-NDCs attwali ma jilħqux l-għanijiet tal-Ftehim ta' Pariġi, u jidderiġuna fit-triq għal tisħin perikoluż ta' 2.7°C b'effetti estremament dannużi li joħolqu sfida eżistenzjali. Il-pajjiżi żviluppati impenjaw ruħhom li jimmobilizzaw finanzjament internazzjonali għall-klima b'total ta' $100 biljun fis-sena mill-2020 sal-2025 biex jgħinu lill-pajjiżi l-aktar vulnerabbli u lill-istati gżejjer żgħar b'mod partikolari fl-isforzi tagħhom ta' mitigazzjoni u adattament. L-UE, li kkontribwiet għal aktar minn kwart tal-mira, hija l-akbar donatur, u l-President von der Leyen reċentement ħabbret EUR 4 biljun addizzjonali mill-baġit tal-UE sal-2027. Madankollu, is-sħab l-oħra issa jeħtieġ li jżidu l-isforzi tagħhom u jkopru n-nuqqas attwali ta' kważi $20 biljun. Il-finanzjament għall-ġlieda kontra t-tibdil fil-klima huwa kritiku biex jingħata appoġġ lill-komunitajiet vulnerabbli ħalli jipproteġu lilhom infushom mill-impatti tat-tibdil fil-klima u jkabbru ekonomija ekoloġika. Sitt snin wara l-adozzjoni tal-Ftehim ta' Pariġi, l-UE se tkun qed tinnegozja wkoll ma' parteċipanti oħra fil-COP26 biex tiffinalizza l-“Ġabra ta' Regoli tal-Ftehim ta' Pariġi” li fiha r-regoli u l-proċeduri għall-implimentazzjoni tal-Ftehim. B'mod partikolari, qed infittxu li nilħqu ftehim li jiżgura l-integrità ambjentali tas-swieq dinjin tal-karbonju, kif ukoll qbil dwar l-obbligi ta' trasparenza u ta' rapportar. Suq internazzjonali tal-karbonju li jiffunzjona tajjeb jista' jiġġenera investimenti addizzjonali fit-tranżizzjoni ekoloġika u jħaffef it-tnaqqis tal-emissjonijiet b'mod ekonomikament effiċjenti. Avvenimenti paralleli tal-UE matul il-COP26 Waqt il-konferenza, l-UE se tospita iktar minn 150 avveniment parallel fil-Paviljun tal-UE fi Glasgow, kif ukoll online. Dawn l-avvenimenti, organizzati minn diversi pajjiżi u organizzazzjonijiet mill-Ewropa u minn madwar id-dinja, se jindirizzaw firxa wiesgħa ta' kwistjonijiet marbuta mal-klima, bħat-tranżizzjoni enerġetika, il-finanzi sostenibbli u r-riċerka u l-innovazzjoni. Kuntest L-Unjoni Ewropea hija minn ta' quddiem fl-azzjoni klimatika fid-dinja, peress li diġà naqqset l-emissjonijiet tagħha tal-gassijiet serra b'31 % mill-1990, filwaqt li kabbret l-ekonomija tagħha b'aktar minn 60 %. Permezz tal-Patt Ekoloġiku Ewropew, li ġie ppreżentat f'Diċembru 2019, l-UE kompliet iżżid l-ambizzjoni klimatika tagħha billi impenjat ruħha li tilħaq in-newtralità klimatika sal-2050. L-objettiv sar legalment vinkolanti bl-adozzjoni u d-dħul fis-seħħ tal-Liġi Ewropea dwar il-Klima, f'Lulju 2021. Il-Liġi dwar il-Klima tistabbilixxi wkoll mira intermedja għat-tnaqqis tal-emissjonijiet netti tal-gassijiet serra b'mill-inqas 55 % sal-2030, meta mqabbla mal-livelli tal-1990. Din il-mira għall-2030 ġiet ikkomunikata lill-UNFCCC f'Diċembru 2020 bħala l-NDC tal-UE skont il-Ftehim ta' Pariġi. Biex twettaq dawn l-impenji, il-Kummissjoni Ewropea ppreżentat pakkett ta' proposti f'Lulju 2021 biex il-politiki tal-UE dwar il-klima, dwar l-enerġija, dwar l-użu tal-art, dwar it-trasport u dwar it-tassazzjoni jiġu adattati biex l-emissjonijiet tal-gassijiet serra netti jitnaqqsu b'mill-inqas 55 % sal-2030. Għal aktar informazzjoni Mistoqsija u Tweġiba dwar l-UE fil-COP26 Mill-ambizzjoni għall-azzjoni: Naħdmu flimkien għall-pjaneta (Skeda informattiva) Il-paġna web tal-Kummissjoni Ewropea għall-COP26 u għall-Programm ta' Avvenimenti Paralleli